**Projektas**

**PLUNGĖS RAJONO** **SAVIVALDYBĖS**

**TARYBA**

**SPRENDIMAS**

**DĖL plungės rajono Savivaldybės infrastruktūros plėtros RĖMIMO PROGRAMOs LĖŠŲ PANAUDOJIMO 2024 METų plano PATVIRTINIMO**

2024 m. kovo 28 d. Nr. T1-

Plungė

Vadovaudamasi Lietuvos Respublikos vietos savivaldos įstatymo 15 straipsnio 4 dalimi, Lietuvos Respublikos savivaldybių infrastruktūros plėtros įstatymo 4 straipsnio 2 dalies 5 punktu ir 12 straipsniu bei atsižvelgdama į Plungės rajono savivaldybės infrastruktūros plėtros rėmimo programos komisijos 2024 m. vasario 26 d. posėdžio protokolą Nr. LK-53, Plungės rajono savivaldybės taryba  n u s p r e n d ž i a:

Patvirtinti Plungės rajono savivaldybės infrastruktūros plėtros rėmimo programos lėšų panaudojimo 2024 metų planą (pridedama).

Savivaldybės meras

SUDERINTA:

Savivaldybės meras Audrius Klišonis

Administracijos direktorius Dalius Pečiulis

Savivaldybės tarybos posėdžių sekretorė Irmantė Kurmienė

Teisės, personalo ir civilinės metrikacijos skyriaus vedėjas Vytautas Tumas

Bendrųjų reikalų skyriaus kalbos tvarkytoja Simona Grigalauskaitė

Sprendimą rengė Vietos ūkio skyriaus vedėja Odeta Petkuvienė

**VIETOS ŪKIO SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

**„DĖL PLUNGĖS RAJONO SAVIVALDYBĖS INFRASTRUKTŪROS PLĖTROS RĖMIMO PROGRAMOS LĖŠŲ PANAUDOJIMO 2024 METŲ PLANO PATVIRTINIMO“**

2024 m. kovo 7 d.

Plungė

**1. Parengto sprendimo projekto tikslai, uždaviniai.** Pagal Lietuvos Respublikos savivaldybių infrastruktūros plėtros įstatymo (toliau – SIPĮ) 12 straipsnio nuostatą, savivaldybės infrastruktūros plėtros rėmimo programos (toliau – Programa) lėšas sudaro prioritetinės savivaldybės infrastruktūros plėtros įmokos ir neprioritetinės savivaldybės infrastruktūros plėtros įmokos.

Šio SIPĮ 11 straipsnio 2 dalyje prioritetinės lėšos naudojamos:

1) kompensuoti už savivaldybės infrastruktūros plėtros iniciatoriaus lėšomis įrengtą prioritetinę savivaldybės infrastruktūrą vadovaujantis šio įstatymo 13 straipsnio nuostatomis;

2) prioritetinės savivaldybės infrastruktūros plėtrai finansuoti.

Šiai dienai nėra patvirtintas Plungės rajono ir Plungės miesto teritorijų bendrasis planas ir vadovaujantis SIPĮ 16 straipsnio 4 ir 5 dalimis, kol teritorijų planavimo dokumentuose vadovaujantis šiuo įstatymu nėra nustatyta prioritetinė savivaldybės infrastruktūra, visa savivaldybės infrastruktūra laikoma prioritetine nuo 2023 m. sausio 1 d., t. y. visa Plungės rajono ir Plungės miesto teritorija laikoma prioritetine.

2023 metais nebuvo sudaryta nei viena infrastruktūros plėtros sutartis su statytojais, todėl minėta suma gali būti panaudota prioritetinės Savivaldybės infrastruktūros plėtrai finansuoti. Pažymėtina, kad 2022 metais sudarytos Plungės rajono savivaldybės infrastruktūros plėtros sutartys nėra įgyvendintos iki 2023 m. gruodžio 31 d. imtinai.

Prioritetinės Savivaldybės infrastruktūros plėtros įmokos, surinktos 2023.01.01 – 2023.12.31 laikotarpiu, pagal Buhalterinės apskaitos skyriaus pateiktus duomenis sudaro 117 635,01 Eur, neprioritetinės – 5 484,81 Eur (pridedama).

Vadovaujantis SIPĮ 12 straipsnio 6 dalimi, kur Programos lėšos gali būti naudojamos tik infrastruktūros, reikalingos savivaldybės viešosioms paslaugoms teikti, ir atsižvelgiant į Plungės rajono savivaldybės infrastruktūros plėtros rėmimo programos komisijos 2024 m. vasario 26 d. posėdžio protokolą Nr. LK-53 (pridedama), parengtas sprendimo projektas teikiamas Savivaldybės tarybos pritarimui – surinktas lėšas iš prioritetinės Savivaldybės infrastruktūros plėtros skirti prisidėjimui prie Plungės rajono savivaldybės gatvių apšvietimo kokybės gerinimo II etapo projekto įgyvendinimui 2024 metais. Surinktas lėšas iš neprioritetinės Savivaldybės infrastruktūros plėtros, patvirtinus teritorijų planavimo dokumentus, skirti autobusų sustojimo stotelių infrastruktūros plėtrai, įrengiant autobuso sustojimo stotelę prie Plungės „Ryto“ pagrindinės mokyklos Maximos parduotuvės kitoje gatvės pusėje esančiame autobusų sustojime.

Šio projekto įgyvendinimui reikalingas Plungės rajono savivaldybės administracijos ženklus prisidėjimas. Įvertinus tai, kad apšvietimo modernizavimas palies įvairias socialines grupes ir apims 9 Plungės rajono savivaldybės seniūnijas bei leis sutaupyti energijos išteklių naudojimą – toks prisidėjimas prie neprioritetinės infrastruktūros modernizavimo būtų pagrįstas ir palengvintų projekto įgyvendinimą Plungės rajono savivaldybei finansiniu atžvilgiu.

**2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.** Vadovaujantis SIPĮ 12 straipsnio 2 dalimi, Programos lėšos sudaro prioritetinės savivaldybės infrastruktūros plėtros įmokos ir neprioritetinės savivaldybės infrastruktūros plėtros įmokos. Prioritetinės ir neprioritetinės savivaldybės infrastruktūros plėtros įmokos kaupiamos atskirose savivaldybės biudžeto sąskaitose. Vadovaujantis Plungės rajono savivaldybės tarybos 2021 m. rugsėjo 29 d. sprendimu Nr. T1-247 „Dėl Plungės rajono savivaldybės tarybos 2020 m. gruodžio 22 d. sprendimo Nr. T1-308 „Dėl Savivaldybės infrastruktūros plėtros įmokos tarifo (tarifų) patvirtinimo“ ir jį keitusių sprendimų pakeitimo“, kuriuo buvo nustatytas Plungės rajono savivaldybės teritorijoje Savivaldybės infrastruktūros plėtros įmokos tarifas 0 Eur/m2 dvylikos mėnesių laikotarpiui: nuo 2021 m. sausio 1 d. iki 2021 m. gruodžio 31 d. Vadovaujantis Plungės rajono savivaldybės tarybos 2021 m. gruodžio 27 d. sprendimu Nr. T1-313 „Dėl Plungės rajono savivaldybės infrastruktūros plėtros įmokos tarifų nustatymo ir Plungės rajono savivaldybės infrastruktūros plėtros įmokos mokėjimo ir atleidimo nuo jos mokėjimo tvarkos aprašo patvirtinimo“, infrastruktūros plėtros įmokos už infrastruktūros plėtrą Savivaldybėje pradėtos taikyti nuo 2022 m. sausio 1 d.

**3. Kodėl būtina priimti sprendimą, kokių pozityvių rezultatų laukiama.** Priėmus sprendimą bus įgyvendinti SIPĮ nustatyti reikalavimai. Plungės rajono savivaldybės administracija galės tinkamai įgyvendinti gatvių apšvietimo kokybės gerinimo II etapo projekto įgyvendinimą 2024 metais. Projekto metu bus visiškai modernizuotas gatvių apšvietimas, taip pagerintos techninės ir energinės gatvių apšvietimo savybės: elektros energijos sąnaudų sumažinimas ir gyvenimo kokybės gyventojams pagerinimas. Patvirtinus teritorijų planavimo dokumentus bus galimybė prisidėti prie autobusų sustojimo stotelių infrastruktūros plėtros, įrengiant stoginę prie Plungės „Ryto“ pagrindinės mokyklos Maximos parduotuvės kitoje gatvės pusėje esančiame autobusų sustojime.

**4. Lėšų poreikis ir finansavimo šaltiniai.** Nėra.

**5. Pateikti kitus sprendimui priimti reikalingus pagrindimus, skaičiavimus ar paaiškinimus.** Pagal parengtą techninį darbo projektą gatvių apšvietimo modernizavimo darbų vertė yra ženkliai didesnė nei ES paramos projekto Nr.13.1.2-LVPA-T-116-02-0010 „Plungės rajono savivaldybės gatvių apšvietimo kokybės gerinimas (II etapas)“ skiriamas finansavimas pagal 2021 m. gegužės 27 d. sudarytą finansavimo sutartį. 2021 m. gegužės 27 d. finansavimo sutartyje projekto vertė buvo apskaičiuota ir nurodyta pagal 2021 m. kovo mėnesio „Sistela“ programos įkainius ir finansavimo intensyvumas sudarė: 50 proc. ES programos lėšų finansavimo dalis ir 50 proc. Plungės rajono savivaldybės biudžeto dalis.

Atlikus rangos darbų pirkimą sutarčių vertės sudarė 982 773,52 Eur su PVM. Viešosios įstaigos Inovacijų agentūros finansavimo intensyvumas sudarė – 225 116,00 Eur, Plungės rajono savivaldybės administracijos infrastruktūros plėtros programos lėšos 2023 metais sudarė 153 728,45 Eur, kurios buvo panaudotos prisidėjimui prie apšvietimo modernizavimo, likusi dalis buvo finansuojama Savivaldybės biudžeto lėšomis.

Apšvietimo modernizavimo darbai buvo atlikti pagal sudarytas rangos darbų sutartis, tačiau atlikus darbus ne visose gatvėse, o tik jų atkarpose, kur dėl šios priežasties nebuvo pasiektas apšvietos rodiklis, atsižvelgus į tai, papildomai reikėtų įrengti 42 apšvietimo atramas – tai sudarytų apie 101 010,00 Eur ir vieną atramą su trimis šviestuvais – 3000,00 Eur, kad pasiekti techniniame darbo projekte nurodytus rodiklius. Papildomų įrengimo darbų kaina sudaro – 104 010,00 Eur.

Plungės rajono savivaldybės administracijai infrastruktūros plėtros rėmimo programos lėšų panaudojimo 2024 metų plano patvirtinimas, kurį sudaro 117 635,01 Eur pajamos iš prioritetinės infrastruktūros plėtros įmokų, yra labai svarbus prisidedant prie gatvių apšvietimo modernizavimo rodiklių įgyvendinimo, nurodytų techniniame darbo projekte.

Įvertinus anksčiau įrengtų autobusų stotelių infrastruktūrą, kurių kaina vertinant pagal gautus rangovų pasiūlymus 2023 metais sudarė apie 10 000,00 Eur, surinktų lėšų iš neprioritetinės infrastruktūros plėtros įmokų nepakanka vienos stotelės įrengimui, todėl likusi dalis bus finansuojama iš Savivaldybės biudžeto lėšų pagal gautą mažiausią tiekėjo pasiūlymą. Stotelės įrengimo darbai bus galimi, patvirtinus neprioritetinę teritoriją, t. y. patvirtinus Plungės miesto bendrąjį teritorijos planą.

**6. Pateikti sprendimo projekto lyginamąjį variantą, jeigu teikiamas sprendimo pakeitimo projektas.** Nėra.

**7. Sprendimo projekto antikorupcinis vertinimas.** Korupcijos pasireiškimo tikimybių nėra, vertinimas neatliekamas.

**8. Nurodyti, kieno iniciatyva sprendimo projektas yra parengtas.** Vietos ūkio skyriaus iniciatyva.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.** Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.** Vietos ūkio skyriui, Finansų ir biudžeto skyriui, Buhalterinės apskaitos skyriui.

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.).

PRIDEDAMA:

1. Plungės rajono savivaldybės infrastruktūros plėtros rėmimo programos lėšų panaudojimo 2024 metų planas, 1 lapas.
2. Prioritetinės ir neprioritetinės Savivaldybės infrastruktūros plėtros įmokos, surinktos iki 2023 m. gruodžio 31 d., ataskaita, 5 lapai.
3. Plungės rajono savivaldybės infrastruktūros plėtros rėmimo programos komisijos 2024 m. vasario 26 d. posėdžio protokolas Nr. LK-53, 7 lapai.
4. Surinktų lėšų suvestinė pagal seniūnijas, 2 lapai.

**12.** **Numatomo teisinio reguliavimo poveikio vertinimas.**\*

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* | *Nenumatomas* | *Nenumatomas* |
| *Finansams* | *Nenumatomas* | *Nenumatomas* |
| *Socialinei aplinkai* | *Didinamas rajono patrauklumas, užtikrinamas eismo dalyvių saugumas* | *Nenumatomas* |
| *Viešajam administravimui* | *Nenumatomas* | *Nenumatomas* |
| *Teisinei sistemai* | *Nenumatomas* | *Nenumatomas* |
| *Kriminogeninei situacijai* | *Nenumatomas* | *Nenumatomas* |
| *Aplinkai* | *Tvarus energijos išteklių naudojimas* | *Nenumatomas* |
| *Administracinei naštai* | *Nenumatomas* | *Nenumatomas* |
| *Regiono plėtrai* | *Nenumatomas* | *Nenumatomas* |
| *Kitoms sritims, asmenims ar jų grupėms* | *Nenumatomas* | *Nenumatomas* |

\*Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Vietos ūkio skyriaus vedėja Odeta Petkuvienė