PATVIRTINTA

Plungės rajono savivaldybės tarybos

2024 m. kovo 28 d.

sprendimu Nr. T1-

**PLUNGĖS RAJONO SAVIVALDYBĖS**

**KONTROLĖS IR AUDITO TARNYBA**

**2023 metų veiklos ataskaita**

2024 m. kovo 15 d. Nr. IV-

Plungė



Su veiklos ataskaita galima susipažinti

Plungės rajono savivaldybės interneto puslapyje

adresu [www.plunge.lt](http://www.plunge.lt)

**Savivaldybės kontrolieriaus žodis**

Plungės rajono savivaldybės kontrolės ir audito tarnyba (toliau – Tarnyba), atlikdama išorės auditus ir teikdama nepriklausomą nuomonę, siekia maksimalios naudos visuomenei ir pagalbos Savivaldybei valdant ir naudojant Savivaldybės ir patikėjimo teise valdomą valstybės turtą, vykdant Savivaldybės biudžetą ir naudojant kitus piniginius išteklius.

Planuodami ir vykdydami auditus, savo veiklą grindžiame nepriklausomumo, atsakingumo, viešumo, objektyvumo ir profesionalumo principais. Atsižvelgdami į besikeičiančius teisės aktus, audito standartų reikalavimus, audituojamųjų subjektų veiklos sritis, nuolat ieškome būdų tobulėti. Atlikdami auditus siekiame aukštos kokybės ir rezultato.

Kaip ir kiekvienais metais didžiąją darbo laiko dalį skiriame Lietuvos Respublikos vietos savivaldos įstatyme numatytam Savivaldybės konsoliduotųjų ataskaitų rinkinio finansiniam auditui, kurio metu privalėjome apimti visų Savivaldybės subjektų biudžeto vykdymo ir finansinių ataskaitų duomenis, įvertinti lėšų ir turto naudojimo atitikimą teisės aktams.

2023 metais, Savivaldybės tarybos siūlymu, atlikome Savivaldybės įmonės, tiekiančios šilumos energiją vartotojams, veiklos auditą, nustatėme problemas ir teikėme rekomendacijas.

Mes nesiekiame audito metu konstatuoti pažeidimus, neatitikimus, o stengiamės analizuoti problemų priežastis, vertiname, kokios bus pasekmės ir audito ataskaitose apibendrinome ir teikėme rekomendacijas veiklos tobulinimui.

Didelį dėmesį skiriame rekomendacijų įgyvendinimo stebėsenai, kiekvieną pusmetį informaciją teikėme Savivaldybės tarybos Kontrolės komitetui. Aktyviai bendradarbiavome su audituojamaisiais subjektais rekomendacijų formulavimo ir jų įgyvendinimo metu, nes mūsų tikslas bendras, kad būtų laiku priimti sprendimai, kuriant pamatuotą poveikį audituotoje srityje.

Visos atliktų audito ataskaitos ir išvados pateiktos Savivaldybės merui, Savivaldybės administracijai, Savivaldybės tarybos Kontrolės komitetui ir, kad su jomis galėtų susipažinti Savivaldybės visuomenė, visos ataskaitos patalpintos Plungės rajono savivaldybės interneto svetainės puslapyje [www.plunge.lt](http://www.plunge.lt).

Teikdama 2023 metų veiklos rezultatus, noriu padėkoti Tarnybos darbuotojoms už atsakingą darbą, audituotų įstaigų vadovams ir darbuotojams už supratimą ir norą tobulinti ir gerinti savo veiklą, Savivaldybės tarybos Kontrolės komiteto nariams, kurių veikla bei pastebėjimai prisidėjo prie atliktų auditų veiksmingumo ir teiktų rekomendacijų įgyvendinimo.

Danutė Jarašiūnienė

**Pagrindiniai 2023 metų veiklos rezultatai**

Plungės rajono savivaldybės kontrolės ir audito tarnybos (toliau – Tarnyba) 2023 metų veiklos ataskaita parengta ir Savivaldybės tarybai teikiama vadovaujantis Lietuvos Respublikos vietos savivaldos įstatymu[[1]](#footnote-1), Viešojo sektoriaus atskaitomybės įstatymu[[2]](#footnote-2).

Tarnyba, įgyvendindama Lietuvos Respublikos vietos savivaldos įstatyme nustatytas funkcijas ir suteiktus įgaliojimus, atlieka finansinius, atitikties ir veiklos auditus Savivaldybės administracijoje, Savivaldybės administravimo subjektuose ir Savivaldybės valdomose įmonėse.

Tarnyba vykdo Plungės rajono savivaldybės 2023–2025 metų strateginio veiklos plano programą – Savivaldybės veiklos valdymo programa(kodas 007) ir per 2023 metus vykdė veiklą pagal Veiklos planą, suderintą su Savivaldybės tarybos Kontrolės komitetu. Papildomai, pagal Savivaldybės tarybos siūlymą, atliko uždarosios akcinės bendrovės „Plungės šilumos tinklai“ veiklos auditą. Atlikus auditus, audituojamam subjektui teiktos rekomendacijos, padedančios tobulinti veiklą (sutaupyti lėšų, sumažinti išlaidas, gerinti veiklos kokybę, stiprinti valdymo, administracinius ir organizacinius procesus).

2023 metais pradėjome išankstinį tyrimą Plungės rajono savivaldybės socialiai saugios ir sveikos aplinkos kūrimo programos priemonių įgyvendinimo reglamentavimą Plungės rajono savivaldybės administracijos Socialinės paramos skyriuje.

Išankstinio tyrimo metu, siekdami nustatyti reikšmingas audituojamos veiklos problemas ir galimą audito poveikį, nagrinėjome teisės aktus ir kitus dokumentus, Savivaldybės interneto svetainėje skelbiamą informaciją, Socialinės paramos skyriaus nuostatus, darbuotojų pareigybių aprašymus, veiklos planavimo ir atsiskaitymo už veiklos rezultatus dokumentus, pranešimus vietinėje spaudoje.

Atlikome 2023 metų metinių ataskaitų audito planavimo darbus ir vykdėme audito procedūras:

1. Teisės aktų, turinčių įtaką Konsoliduotųjų biudžeto vykdymo ir finansinių ataskaitų sudarymui ir pateikimui (Lietuvos Respublikos įstatymų, Vyriausybės nutarimų, kitų institucijų poįstatyminių teisės aktų, Savivaldybės tarybos sprendimų, Savivaldybės administracijos direktoriaus ir įstaigų įsakymų) vertinimą.

2. Atlikome:

- visų biudžetinių įstaigų 2023 metų biudžeto išlaidų sąmatos vykdymo ataskaitos duomenų įvertinimą,

- Savivaldybės tarybos sprendimuose numatytų pakeitimų pajamų srityje, procedūras, nustatėme, kad pakeitimai padaryti teisingai ir atitinka apskaitoje užregistruotą informaciją;

- įvertinome įgimtą riziką. Nusistatėme rizikingas audito sritis, reikšmingus išlaidų straipsnius;

- atsižvelgę į nustatytus rizikos veiksnius, reikšmingas apskaitos sritis, straipsnius atsirinkome audituojamus subjektus.

**Savivaldybės konsoliduotųjų ataskaitų rinkinio už 2022 metus finansinis auditas ir išvados teikimas**

Vadovaujantis Viešojo sektoriaus atskaitomybės įstatymu[[3]](#footnote-3) Vietos savivaldos įstatymu, kiekvienais metais Savivaldybės tarybai teikiama išvada dėl konsoliduotųjų ataskaitų rinkinio, Savivaldybės biudžeto ir turto naudojimo. Išvadai parengti reikalingiems įrodymams surinkti atliekamas Savivaldybės viešojo sektoriaus subjektų grupės finansinis auditas.

Audito procedūros suplanuotos ir atliktos 34 subjektuose, vertinant jų apskaitos ir ataskaitų duomenis.

Tarnyba Strateginiame veiklos plane numatė ir atliko Plungės rajono savivaldybės 2022 metų konsoliduotųjų ataskaitų rinkinio, kurį sudaro finansinių ataskaitų ir biudžeto vykdymo ataskaitų rinkiniai, ir Savivaldybės lėšų bei turto valdymo, naudojimo ir disponavimo jais teisėtumo pasirinktose srityse auditą.

Audito metu audituotas įstaigas ir centralizuotai apskaitą tvarkančią įstaigą informavome raštais, kuriuose teikėme rekomendacijas nustatytiems trūkumams, klaidoms ir neatitikimams ištaisyti dėl darbo užmokesčio, dėl biudžetinių įstaigų direktoriams neteisingai apskaičiuotų atostogų kaupinių ir neteisingai užregistruotų įstaigų apskaitoje ir finansinėje atskaitomybėje, dėl Savivaldybės administracijai Kelių priežiūros ir plėtros programos mažo skirtų lėšų įsisavinimo, dėl nustatytų reikšmingų dalykų, susijusių su nebaigtos statybos sąskaitoje apskaitytais objektais, kurie faktiškai eksploatuojami ir naudojami, o sprendimai dėl jų perdavimo turto valdytojams ar perkėlimo į turto sąskaitas nepriimti. Tris metus iš eilės inventorizacijos aprašuose atsakingo asmens nurodoma, kad planuojama iškelti iš nebaigtos statybos kitų metų pirmą–trečią ketvirtį, tačiau ir 2022 m. objektai ar jų remonto išlaidos dar nebuvo iškelti į kitas sąskaitas ar perduoti turto naudotojams, nors Savivaldybės administracijoje nusistatytos kontrolės procedūros, kad užtikrinti Savivaldybės materialiojo ir nematerialiojo turto valdymą, naudojimą dėl baigtų statyti objektų perdavimo iš nebaigtos statybos, tačiau jos neveikia.

**Audito apimtis**

107 125,13 tūkst. eurų Savivaldybės konsoliduotasis ilgalaikis materialusis turtas,

Iš jo 23 298,58 – nebaigta statyba

56 125,3 tūkst. Eur gauta biudžeto pajamų

56 756,4 tūkst. Eur biudžeto išlaidų

**39** subjektų duomenys konsoliduoti KFAR

**34** subjektų duomenys konsoliduoti

BVAR

**7490,8** tūkst. Eur prisiimtų skolinių įsipareigojimų

Savivaldybės biudžeto vykdymo ataskaitų rinkinį rengia Savivaldybės administracija, remdamasi biudžeto apskaitos duomenimis – į Savivaldybės biudžetą gautomis pajamomis ir Savivaldybės biudžeto asignavimų valdytojų panaudotų asignavimų bei asignavimų valdytojų pateiktomis biudžeto vykdymo ataskaitų rinkiniais.

Savivaldybės konsoliduotųjų ataskaitų rinkinį rengia Savivaldybės administracija. Konsoliduotųjų ataskaitų rinkinio duomenų teisingumas priklauso nuo Savivaldybės viešojo sektoriaus subjektų grupės finansinių ataskaitų duomenų teisingumo ir šių duomenų teisingo pateikimo į VSAKIS.

**Audito rezultatai:**

Audito metu atlikome pagrindines audito procedūras 34-uose Savivaldybės subjektuose. Vertinome 2022 metų biudžeto vykdymo ataskaitų rinkinius, mokėtinų ir gautinų sumų ataskaitas ir į Savivaldybės biudžetą gautų pajamų apskaitos duomenis pagal Savivaldybės iždo rengtas ataskaitas.

Savivaldybės biudžeto vykdymo ataskaitų rinkinyje reikšmingų klaidų, kurios galėtų sąlygoti audito nuomonę, nenustatėmeir teikėme besąlyginę nuomonę.

Savivaldybės finansinių ataskaitų rinkinyje reikšmingų klaidų, kurios galėtų sąlygoti audito nuomonę, nenustatėme, tačiau atlikdami audito procedūras Savivaldybės administracijoje, kaip didžiausios Savivaldybės turto valdytojos valdančios, naudojančios ir apskaitančios 62,5 procentus Savivaldybės konsoliduotojo ilgalaikio materialiojo turto, nustatėme reikšmingų dalykų, susijusių su: nebaigtos statybos sąskaitoje apskaitytais objektais, vietinės reikšmės kelių ir gatvių apskaita, kadastriniais matavimais (atlikta tik 85 proc.) ir registravimu, yra kelių, įvertintų 5 eurų verte, neatsižvelgiant į jų ilgį, plotį, dangos tipą.

**Veiklos auditas**

Veiklos audito metu analizavome priežastis, kurios turėjo lemiamos reikšmės UAB „Plungės šilumos tinklai“ (toliau – Šilumos tinklai) 2021 metų neigiamam veiklos rezultatui.

Vertinome, ar planuojant ir vykdant investicijas, laikytasi Šilumos ūkio įstatymo, Valstybinės energetikos reguliavimo tarybos patvirtintos metodikos ir Savivaldybės patvirtintos Investicijų planavimo tvarkos.

Vertinome, ar Savivaldybės lūkesčių rašte nurodyti tikslai ir tikslų įvertinimui matavimo rodikliai, ar parengtas Šilumos tinklų strateginis veiklos planas, ar sudarytos darbų rangos sutartys įvykdytos laiku.

Atlikę veiklos auditą, nustatėme, kad Savivaldybės lūkesčių rašte nenurodyti tikslų įvertinimui matavimo rodikliai, kaip reglamentuota Savivaldybių turtinių ir neturtinių teisių įgyvendinimo savivaldybių valdomose įmonėse ir savivaldybių valdomų įmonių veiklos skaidrumo užtikrinimo tvarkos apraše[[4]](#footnote-4).

Strategija parengta ne penkių, o trijų metų laikotarpiui, nėra parengto finansinio plano, rodančio, kaip įgyvendinus veiklos strategiją, kis Šilumos tinklų finansinė padėtis per planuojamą laikotarpį.

**Išvados, tikrinimai**

**Išlaidos, susijusios su Savivaldybės tarybos nario veiklos apmokėjimu**

Visoje šalyje, nuskambėjus garsiam čekiukų skandalui, mes atlikome 2022 metų Savivaldybės tarybos nariams skirtų išmokų, susijusių su Savivaldybės tarybos nario veikla, vertinimą ir nustatėme, kad kiekvienam Savivaldybės tarybos nariui 2022 metais išmokų dydis neviršijo Savivaldybės tarybos veiklos reglamente nustatytos vienam tarybos nariui 43,44 euro per mėnesį sumos.

**Asmenų prašymų nagrinėjimas**

Viena iš Vietos savivaldos įstatyme numatytų Tarnybos funkcijų – nagrinėti iš gyventojų gaunamus prašymus, pranešimus, skundus ir pareiškimus dėl savivaldybės lėšų ir turto, patikėjimo teise valdomo valstybės turto naudojimo, valdymo ir disponavimo juo.

Tarnyba pagal gautą Savivaldybės gyventojo A. S. skundą ir jame nurodytą informaciją, atliko neplaninį ribotos apimties tikrinimą Savivaldybės administracijoje, kad įvertinti, ar Savivaldybės administracija, skelbdama kvietimą, priimdama asmenų prašymus su pateisinamaisiais dokumentais, registruodama prašymus ir įtraukdama į prašymų eilę, atlikdama prašymų vertinimą ir teikdama siūlymus (skirti ar neskirti dalinę kompensaciją) visais atvejais vadovavosi Savivaldybės tarybos patvirtintu[[5]](#footnote-5) Individualių nuotekų valymo įrenginių įsigijimo ir įrengimo dalinio kompensavimo tvarkos aprašu.

Atlikus tikrinimą, nustatyta, kad Savivaldybės administracija, priimdama sprendimą neskirti dalinės kompensacijos, nepažeidė Savivaldybės tarybos patvirtinto Individualių nuotekų valymo įrenginių įsigijimo ir įrengimo dalinio kompensavimo tvarkos aprašo.

**Rekomendacijų įgyvendinimas**

Kiekvieno audito metu audituojamą subjektą informuojame apie audito metu nustatytus vidaus kontrolės trūkumus, apskaitos klaidas, sprendimų dėl lėšų bei turto valdymo neatitikimus teisės aktų reikalavimams. Savivaldybės konsoliduotųjų ataskaitų rinkinio audito metu kiekvienai audituotai įstaigai nustatytus dalykus pateikdavome žodžiu, o raštuose – atskiras rekomendacijas audituotoms įstaigoms ir Plungės paslaugų ir švietimo pagalbos centro Biudžetinių įstaigų centralizuotos buhalterinės apskaitos skyriui. Teikiant informaciją apie rekomendacijų įgyvendinimą, įstaigų prašome pateikti ir pagrindžiančius dokumentus, kad galėtume įsitikinti, kad į pateiktas rekomendacijas atsižvelgta tinkamai ir numatytos priemonės padės išvengti klaidų ateityje.

Pagrindinis Tarnybos veiklos rezultatų vertinimo kriterijus – teiktų rekomendacijų įgyvendinimo stebėsenos duomenys. Rekomendacijų įgyvendinimo stebėsena Tarnyboje yra nuolatinis procesas. Tarnybos pateiktų rekomendacijų įgyvendinimas buvo stebimas ir vertinamas atliekant auditų planavimą ir kitas užduotis.

Tinkamas teiktų rekomendacijų įgyvendinimas didina pridėtinę auditų vertę, stiprina išorės auditų įtaką Savivaldybei, skatina audituojamo subjekto darbuotojų teigiamą požiūrį į kontrolės priemonių diegimą, teisingų ataskaitų parengimą.

Kas pusmetį Tarnyboje apibendrinamas rekomendacijų įgyvendinimas ir jo rezultatai teikiami Savivaldybės tarybos Kontrolės komitetui.

Per 2023 metus Tarnyba audituojamiems subjektams pateikė 27 rekomendacijas, iš jų:

* 14 rekomendacijų biudžetinėms įstaigoms (visos įgyvendintos);
* 4 – Plungės rajono savivaldybės administracijos direktoriui (3 įgyvendintos, 1 – nesuėjęs terminas);
* 2 – Plungės paslaugų ir švietimo pagalbos centro direktoriui (įgyvendintos);
* 3 – Savivaldybės vykdomajai institucijai (1 įgyvendinta, 2 nesuėjęs terminas);
* 4 – UAB „Plungės šilumos tinklai“ (3 nesuėjęs terminas, 1 rekomendacija stebima).

Teikdami rekomendacijas siekėme, kad jas įgyvendinant būtų ištaisyti ne tik pavieniai nustatyti trūkumai, bet nustatyta problema sprendžiama sistemiškai.

Daugeliu atveju Savivaldybės administracijos vadovai, atsakingi darbuotojai bei Savivaldybės įstaigų vadovai operatyviai priėmė sprendimus ir įgyvendino priemones nustatytiems trūkumams ištaisyti. Tačiau stebime, kad daliai rekomendacijų tinkamai ir laiku įgyvendinti numatytas priemones tinkamo dėmesio pritrūksta. Neįgyvendintos tokios rekomendacijos kaip Savivaldybės administracijos Kelių priežiūros ir plėtros programos skirtų lėšų įsisavinimas dėl nustatytų reikšmingų dalykų, susijusių su nebaigtos statybos sąskaitoje apskaitytais objektais, kurie faktiškai eksploatuojami ir naudojami, o sprendimai dėl jų perdavimo turto valdytojams, ar perkėlimo į turto sąskaitas nepriimti. Tokių rekomendacijų įgyvendinimo stebėsena tęsiama ir vertinama atliekant auditus.

Įgyvendinta 20 rekomendacijų, 6 rekomendacijoms nesuėjęs nustatytas įgyvendinimo terminas ir viena rekomendacija stebima.

**Vykdant rekomendacijas pasiekta ir teigiamų pokyčių**

* Patvirtintas Plungės rajono savivaldybės biudžetinių ir viešųjų įstaigų vadovų komandiruočių ir atostogų suteikimo, atšaukimo tvarkos aprašas;
* Savivaldybės administracijos direktorius savo įsakymais įpareigojo Savivaldybės administracijos atsakingus darbuotojus dažniau teikti informaciją, nurodant priežastis dėl Nebaigtos statybos kiekvieno objekto neiškėlimo iš Nebaigtos statybos sąskaitos.
* Plungės paslaugų ir švietimo pagalbos centro direktorius parengė įsakymą ir patikslino Gautinų ir mokėtinų sumų inventorizacijos tvarkos aprašą.

Tarnyba ir toliau ypatingą dėmesį skirs teiktų rekomendacijų įgyvendinimui laiku bei efektyviam veiklos trūkumų šalinimui.

**Tarnybos kitų funkcijų vykdymas, veiklos finansavimas**

Tarnybos pagrindinė veikla yra auditas, tačiau dalis darbo laiko, užtikrinant Vietos savivaldos, Biudžetinių įstaigų, Valstybės tarnybos ir kitų įstatymų bei teisės aktų vykdymą, skirta įstaigos veiklos organizavimui ir administravimui.

2023-ais atlikome ir kitus tinkamai įstaigos veiklai būtinus darbus:

Atlikome 1991–2015 metų veikloje sudarytų, ankstesniais laikotarpiais sutvarkytų, su Telšių apskrities archyvu suderintų 534 nuolatinio saugojimo bylų ir bylose esančių dokumentų vertinimą, atranką bei analizę, ir iš naujo suformavo 285 nuolatinio saugojimo bylas.

* Sudarėme Vidaus administravimo ir specialiosios veiklos nuolat saugomų bylų apyrašą Nr. 1. Suderinome su Klaipėdos regioninio valstybės archyvo Telšių filialu ir perdavėme archyvui nuolat saugoti 1991–2015 metų vidaus administravimo ir specialiosios veiklos nuolat saugomus dokumentus:
* 1991 metų Plungės rajono tarybos Kontrolės tarnybos;
* 1992–1994 metų Plungės rajono tarybos Kontrolės skyriaus;
* 1995–1996 metų Plungės rajono savivaldybės kontrolieriaus;
* 1997–2007 metų Plungės rajono savivaldybės kontrolieriaus tarnybos;
* 2008–2015 metų Plungės rajono savivaldybės kontrolės ir audito tarnybos.

**Finansavimas**

Tarnyba, būdama Savivaldybės biudžetinė įstaiga ir biudžeto asignavimų valdytoja, skirtas lėšas valdė ir naudojo vadovaudamasi Biudžeto sandaros įstatymu, Vietos savivaldos įstatyme numatytoms funkcijoms atlikti ir 2023 metų veiklos plano vykdymui, Savivaldybės taryba 2023 metų Savivaldybės biudžete nustatė ir skyrė – 142 900,0 Eur[[6]](#footnote-6). Per ataskaitinius metus Savivaldybės tarybos sprendimais asignavimai buvo patikslinti iki 135 700,0 Eur, panaudoti asignavimai – 135 680 Eur.

**135 680 Eur**

Per 2023 metus panaudoti asignavimai

**1 892,0 Eur**

Socialiniam draudimui

**2 888,0 Eur**

Prekėms ir paslaugoms:

* 1 900,0 Eur – kvalifikacijos kėlimui;
* 600,0 Eur – prekėms įsigyti;
* 200,0 Eur – informacinių technologijų paslaugoms;
* 200,0 Eur – ryšių paslaugoms.

**130 900 Eur**

Darbo užmokesčiui

**Baigiamosios nuostatos**

Tarnyba, atlikdama auditus, nesiekia kuo daugiau nustatyti pažeidimų, bet Tarnybos siekis padėti audituojamam subjektui suprasti, kaip vykdyti veiklą laikantis teisės aktų reikalavimų, reglamentuojančių viešojo juridinio asmens veiklą, kad vykdytų veiklą laikydamasis patikimo finansų valdymo principo, grindžiamo ekonomiškumu, rezultatyvumu, kad Savivaldybės bendruomenei būtų teikiama patikima, aktuali, išsami ir teisinga informacija apie įstaigos finansinę ir kitą veiklą.

Audito poveikio negalime pasiekti be glaudaus bendradarbiavimo su Savivaldybės taryba, Kontrolės komitetu, Savivaldybės meru, Savivaldybės administracija ir audituojamais subjektais. Kontrolės komitetas visą ataskaitinį laikotarpį siekė veiksmingesnio audito rekomendacijų įgyvendinimo, nuolat palaikė mūsų iniciatyvą, kas turėjo teigiamą reikšmę Tarnybos aplinkai ir veiklos rezultatams. Didesnį audito poveikį užtikrina audito rezultatų pristatymas Savivaldybės bendruomenei. Tarnybos audito ataskaitos ir išvados skelbiamos Savivaldybės interneto puslapyje [www.plunge.lt](http://www.plunge.lt)

Plungės rajono savivaldybės kontrolierė Danutė Jarašiūnienė

1. Lietuvos Respublikos vietos savivaldos įstatymas, 1994-07-07, Nr. I-533 (su vėlesniais pakeitimais). [↑](#footnote-ref-1)
2. Lietuvos Respublikos viešojo sektoriaus atskaitomybės įstatymas, 2007-06-26, Nr. X-1212, 6 str. [↑](#footnote-ref-2)
3. Lietuvos Respublikos viešojo sektoriaus atskaitomybės įstatymas, 2007-06-26, Nr. X-1212, 16 str., 3 dalis. [↑](#footnote-ref-3)
4. Lietuvos Respublikos Vyriausybės 2007 m. birželio 6 d. nutarimas Nr. 567 „Dėl Savivaldybių turtinių ir neturtinių teisių įgyvendinimo savivaldybių valdomose įmonėse ir savivaldybių valdomų įmonių veiklos skaidrumo užtikrinimo tvarkos aprašo patvirtinimo“ (redakcija su pakeitimais, LRV 2021-02-10 nut. Nr. 88). [↑](#footnote-ref-4)
5. Plungės rajono savivaldybės tarybos 2021 m. spalio 28 d. sprendimas Nr. T1-263 (keistas 2022 m. gruodžio 22 d. sprendimu Nr. T1-271). [↑](#footnote-ref-5)
6. Plungės rajono savivaldybės tarybos 2023 m. sausio 26 d. sprendimas Nr. T1-3 „Dėl Plungės rajono savivaldybės 2023 metų biudžeto patvirtinimo“ ( su vėlesniais patikslinimais). [↑](#footnote-ref-6)